b'\n_START_ARTICLE_\nBaragova pohodna pot\n_START_PARAGRAPH_\nBaragova pohodna pot je kro\xc5\xbena pot, poimenovana po ameri\xc5\xa1kem misijonarju Ireneju Frideriku Baragi. Za\xc4\x8dne in kon\xc4\x8da se v Trebnjem ter poteka mimo Bel\xc5\xa1inje vasi, Gri\xc4\x8da, Lu\xc5\xbee, Male vasi, Kne\xc5\xbeje vasi, Dobrni\xc4\x8da, preko Grmade in Vrhtrebnjega. Dolga je 18 kilometrov in je vsezkozi ozna\xc4\x8dena ter opremljena s pojasnjevalnimi tablami. Skupaj z ogledi traja od 5 do 6 ur, primerna pa je tako za pohodnike kot za kolesarje, a je kraje mogo\xc4\x8de obiskati tudi z avtom. Vsako leto je konec junija organiziran pohod v okviru spominskega dneva Ob\xc4\x8dine Trebnje \xe2\x80\x93 Baragovega dne.\n_START_SECTION_\nOpis poti\n_START_PARAGRAPH_\nZa\xc4\x8dne se v Trebnjem pred \xc5\xbeupnijsko cerkvijo Marijinega vnebovzetja, doma\xc4\x8do \xc5\xbeupnijo Friderika Barage v letih od 1799 do 1824. Pred vhodom v cerkev stoji Baragov spomenik kiparja Franceta Gor\xc5\xa1eta. Posebnost v Trebnjem in ogleda vredna je tudi Galerija likovnih samorastnikov Trebnje, saj gre za najpomembnej\xc5\xa1o tovrstno zbirko._NEWLINE_Pot pelje mimo Trebanjskega gradu, ki je bil od leta 1799 do 1812 dom Friderika Barage, od 1812 do 1824 pa njegova lastnina. Naslednja postaja je gradi\xc4\x8d v Mali vasi, Baragova rojstna hi\xc5\xa1a, katere podoba se od \xc4\x8dasa Baragovega rojstva ni bistveno spremenila. Tam je Baraga pre\xc5\xbeivel le prvi dve leti. V gradi\xc4\x8du je na voljo ogled Baragove spominske sobe z osebnimi predmeti in sobe s predstavitvijo njegovega misijonarskega dela med severnoameri\xc5\xa1kimi Indijanci._NEWLINE_Pot se nadaljuje mimo gru\xc4\x8daste vasi Kne\xc5\xbeja vas s podru\xc5\xbeno cerkvijo sv. Ne\xc5\xbee. Tretja postaja pohodne poti je \xc5\xbeupnijska cerkev sv. Jurija v Dobrni\xc4\x8du, kjer je bil 29. junija 1797 Friderik Baraga kr\xc5\xa1\xc4\x8den. Ob 100-letnici njegovega rojstva so mu leta 1897 v cerkvi odkrili doprsni kip, delo kiparja Alojzija Progarja._NEWLINE_Pot se nadaljuje proti Vrhtrebnjem, gru\xc4\x8dastem naselju nad strmim gozdnatim pobo\xc4\x8djem Bukovjem, kjer stoji cerkev sv. Jakoba, prvi\xc4\x8d omenjena leta 1526. Na poti proti razglednem Trebnim vrhom stoji kamnito obele\xc5\xbeje 15. poldnevnika, kjer je na kamniti mizi postavljen bronasti relief Slovenije, v katerem so ozna\xc4\x8dena glavna mesta mestnih ob\xc4\x8din, pomembnej\xc5\xa1e razgledne to\xc4\x8dke po Sloveniji in potek 15. poldnevnika._NEWLINE_Naslednja to\xc4\x8dka je Trebanjski grad nad reko Temenico, ki je bil od leta 1799 do 1812 Baragov dom. Leta 1799 ga je kupil Janez Nepomuk Baraga, sin Friderik pa ga je leta 1812 podedoval, vendar ga je leta 1821 odstopil Gresslovim. Pohodna pot se zaklju\xc4\x8di v Trebnjem.'